CELEX: 62006FJ0111
Language: lv
Date: 2007-09-20
Title: Civildienesta tiesas (otrā palāta) spriedums 2007. gada 20.septembrī. # Nikos Giannopoulos pret Eiropas Savienības Padomi. # Civildienesta lietas - Ierēdņi - Pieņemšana darbā - Vienlīdzīga attieksme - Pieņemamība. # Lieta F-111/06.

CIVILDIENESTA TIESAS SPRIEDUMS (otrā palāta)
      2007. gada 20. septembrī
      Lieta F‑111/06
      Nikos      Giannopoulos
      pret
      Eiropas Savienības Padomi
      Civildienests – Ierēdņi – Pieņemšana darbā – Iecelšana pakāpē – Prasība pārklasificēt – Vienlīdzīga attieksme – Profesionālā pieredze – Pienākums norādīt pamatojumu – Jauns fakts – Pieņemamība
      Priekšmets Prasība, kas celta saskaņā ar EKL 236. pantu un EAEKL 152. pantu, ar ko Giannopoulos lūdz atcelt Padomes iecēlējinstitūcijas 2005. gada 29. novembra lēmumu, ar kuru ir noraidīts viņa lūgums, kas iesniegts atbilstoši
         Civildienesta noteikumu 90. panta 1. punktam, viņu pārkvalificēt pakāpē, kā arī atlīdzināt zaudējumus
      
      Nolēmums Prasību noraidīt. Katrs lietas dalībnieks sedz savus tiesāšanās izdevumus pats.
      
      Kopsavilkums
      1.      Ierēdņi – Prasība – Iepriekšēja administratīva sūdzība – Termiņi – Noilgums – Atsākšana – Nosacījums
      (Civildienesta noteikumu 90. un 91. pants)
      2.      Ierēdņi – Pieņemšana darbā – Iecelšana pakāpē – Iecelšana augstākā karjeras pakāpē
      (Civildienesta noteikumu 31. panta 2. punkts)
      3.      Ierēdņi – Pieņemšana darbā – Iecelšana pakāpē – Iecelšana augstākā karjeras pakāpē
      (Civildienesta noteikumu 5. pants un 31. panta 2. punkts)
      4.      Ierēdņi – Pieņemšana darbā – Lēmums par klasificēšanu pakāpē – Pienākums norādīt pamatojumu – Piemērojamība
      (Civildienesta noteikumu 25. panta otrā daļa un 31. pants)
      5.      Ierēdņi – Pieņemšana darbā – Iecelšana pakāpē – Iecelšana augstākā karjeras pakāpē
      (Civildienesta noteikumu 1.d panta 1. punkts un 31. panta 2. punkts)
      1.      Lai gan atbilstoši Civildienesta noteikumu 90. panta 1. punktam ikviens ierēdnis var lūgt iecēlējinstitūcijai pieņemt ar viņu
         saistītu lēmumu, šī iespēja vienlaikus neļauj minētajam ierēdnim neievērot Civildienesta noteikumu 90. un 91. pantā paredzētos
         termiņus sūdzības un prasības iesniegšanai, ar lūguma palīdzību netieši apstrīdot iepriekšēju lēmumu, kas nav apstrīdēts noteiktajā
         termiņā. Tikai jaunu būtisku faktu pastāvēšana var būt pamats lūguma pārskatīt šādu lēmumu iesniegšanai.
      
      Tā tas ir attiecībā uz ierēdņa lūgumu pārskatīt viņa klasificēšanu amatā iecelšanas laikā, ja administrācija pirms šī lūguma
         ir pārskatījusi viņa lietu kopā ar citu ierēdņu lietām, kuru klasificēšana tāpat ir kļuvusi galīga, lai viņus pārklasificētu,
         tomēr nedarot šo informāciju zināmu ieinteresētajai personai. Šis apstāklis atbilstoši principam par piekļuvi tiesai ir pamats,
         lai Pirmās instances tiesa varētu pārbaudīt atteikuma pārklasificēt prasītāju pamatotību.
      
      (skat. 28. un 31. punktu)
      2.      Īpašā kvalifikācija, kas ļauj piemērot Civildienesta noteikumu 31. panta 2. punktu, ir jāvērtē, nevis ņemot vērā sabiedrību
         kopumā, bet ņemot vērā veiksmīgo kandidātu vidējo kvalifikāciju, kuri atbilstoši Civildienesta noteikumu 27. panta prasībām
         ir stingri atlasīta sabiedrības daļa.
      
      Attiecībā uz nupat darbā pieņemta ierēdņa profesionālās pieredzes ilgumu apstāklis, ka kāda persona varētu uzsvērt vairāku
         gadu profesionālo pieredzi, pats par sevi nedod tai tiesības tikt ieceltai augstākā karjeras pakāpē. Ar to vien, ka šī pieredze
         ir bijusi lielāka nekā prasītais minimālais ilgums, lai pieteiktos konkursam, kurā ierēdnis ir bijis veiksmīgais kandidāts,
         nepietiek, lai noteiktu šīs pieredzes ilguma, kurš ir jānovērtē saistībā ar citu veiksmīgo konkursa, kas organizēts saskaņā
         ar salīdzināmām atlases procedūrām, kandidātu profesionālās pieredzes ilgumu, īpašo raksturu. Katrā ziņā, pat pieņemot, ka
         ierēdņa profesionālās pieredzes ilgums būtu jāuzskata par īpašu, šis novērtējums tomēr tam nedotu tiesības būt klasificētam
         augstākā viņa karjeras pakāpē. Pat ja nupat darbā pieņemts ierēdnis atbilst Civildienesta noteikumu 31. panta 2. punkta piemērošanas
         nosacījumiem, lai viņu varētu klasificēt augstākā viņa karjeras pakāpē, tomēr viņam nav subjektīvu tiesību uz šādu klasificēšanu.
         Šāds novērtējums a fortiori ir ierēdnim, kurš neapvieno visus iecēlējinstitūcijas viņa novērtēšanas attiecībā uz īpašas kvalifikācijas iespējamo esamību
         ietvaros pārbaudītos kritērijus.
      
      Attiecībā uz profesionālās pieredzes kvalitāti – tā ir jāvērtē nevis vispārīgi, bet vienīgi atkarībā no amata, kas ieinteresētajai
         personai tika piešķirts, uzsākot darbu, prasībām.
      
      (skat. 57., 60. un 62.–64. punktu)
      Atsauces
      Tiesa: 1994. gada 29. jūnijs, C‑298/93 P Klinke/Tiesa, Recueil, I‑3009. lpp., 30. punkts.
      
      Pirmās instances tiesa: 1997. gada 5. novembris, T‑12/97 Barnett/Komisija, Recueil FP, I‑A‑313. un II‑863. lpp., 50. punkts; 1999. gada 6. jūlijs, T‑203/97 Forvass/Komisija, Recueil FP, I‑A‑129. un II‑705. lpp., 49. punkts; 2002. gada 11. jūlijs, T‑381/00 Wasmeier/Komisija, Recueil FP, I‑A‑125. un II‑677. lpp., 56., 57., 65. un 125. punkts; 2002. gada 3. oktobris, T‑6/02 Platte/Komisija, Recueil FP, I‑A‑189. un II‑973. lpp., 38. punkts; 2003. gada 17. decembris, T‑133/02 Chawdhry/Komisija, Recueil FP, I‑A‑329. un II‑1617. lpp., 102. punkts; 2005. gada 15. novembris, T‑145/04 Righini/Komisija, Krājums‑CDL, I‑A‑349. un II‑1547. lpp., 92. punkts; 2006. gada 15. marts, T‑411/03 Herbillon/Komisija, Krājums‑CDL, I‑A‑2‑45. un II‑A‑2‑193. lpp., 62. punkts; 2006. gada 15. marts, T‑429/03 ValeroJordana/Komisija, Krājums‑CDL, I‑A‑2‑51. un II‑A‑2‑217. lpp., 89. un 91. punkts; 2006. gada 10. maijs, T‑331/04 R/Komisija, Krājumā nav publicēts, 72. un74. punkts.
      
      Civildienesta tiesa: 2006. gada 26. aprīlis, F‑16/05 Falcione/Komisija, Krājums‑CDL, I‑A‑1‑3. un II‑A‑1‑7. lpp., 55. un 56. punkts.
      
      3.      Iespējas īpašu dienesta vajadzību dēļ augstākā karjeras pakāpē klasificēt īpaši kvalificētu Eiropas Savienības civildienesta
         ierēdni mērķis ir ļaut attiecīgajai iestādei tās darba devēja statusā izvēlēties vienas personas pakalpojumus, kuru darba
         tirgū varētu pieprasīt vairāki citi potenciālie darba devēji, un tādējādi no tā izvairīties. Katrā ziņā Civildienesta noteikumu
         31. panta 2. punktā ir noteikta ieinteresētā personas kvalifikācijas salīdzināšana ar amata, kas viņam kā ierēdnim piešķirts,
         pieņemot viņu darbā, prasībām.
      
      Šādos apstākļos nupat darbā pieņemts ierēdnis var pierādīt, ka viņa iestāde nav ievērojusi īpašās dienesta vajadzības, tikai
         tad, ja paziņojumā par konkursu, kura veiksmīgais kandidāts viņš ir, paziņojumā par vakanci attiecībā uz viņa pirmo amatu
         vai pienākumu raksturā, kurus viņš ir efektīvi pildījis šī amata ietvaros, ir bijušas norādes par labu viņa klasificēšanai
         augstākā viņa karjeras pakāpē.
      
      Šajā sakarā tas, ka konkrētajā brīdī viņa iestādē pastāv pastiprināta vajadzība pēc ierēdņiem, kas būtu specializējušies nesen
         darbā pieņemtā ierēdņa jomā, pats par sevi neļauj viņam secināt, ka tai ir radušās īpašas grūtības pieņemt darbā attiecīgo
         uzdevumu veikšanai piemērotu personālu.
      
      (skat. 67.–69. un 71. punktu)
      Atsauces
      Pirmās instances tiesa: 2004. gada 26. oktobris, T‑55/03 Brendel/Komisija, Krājums‑CDL, I‑A‑311. un II‑1437. lpp., 112. punkts; R/Komisija, minēts iepriekš, 36. un 39. punkts.
      
      4.      Lai gan diemžēl saskaņā ar labas pārvaldības pienākumu administrācija neuzskatīja par nepieciešamu informēt ierēdni par to,
         ka viņa klasificēšanu pakāpē ir pārskatījuši kompetentie dienesti saistībā ar iespējamu pārklasificēšanu augstākā karjeras
         pakāpē, šis apstāklis nav pienākuma norādīt iecēlējinstitūcijas lēmuma par ieinteresētās personas lūgtās pārklasificēšanas
         noraidīšanu pamatojumu pārkāpums, ja šajā lēmumā ir skaidri norādīti kritēriji un pazīmes, uz kuriem minētā iestāde pamatojas,
         novērtējot prasītāja izglītības un profesionālās pieredzes īpašo raksturu. Ņemot vērā lielo iecēlējinstitūcijas rīcības brīvību,
         šāds pamatojums var ļaut prasītājam uzzināt individuālo un konkrēto iemeslu, kura dēļ tā ir noraidījusi viņa klasificēšanu
         augstākā pakāpē. Lai izpildītu pienākumu norādīt pamatojumu, nav nepieciešams, lai iecēlējinstitūcija, veicot pārbaudi katrā
         atsevišķā gadījumā, cita starpā precizētu izglītības veidu un profesionālās pieredzes ilgumu, kas nepieciešams, lai prasītājam
         piešķirtu viņa lūgto pakāpi.
      
      (skat. 84. punktu)
      5.      Ierēdņa īpašās kvalifikācijas novērtēšana, lai klasificētu viņu pakāpē, nevar tikt veikta vispārēji, bet tā ir jāveic, ņemot
         vērā amatu, kādā viņš ir pieņemts darbā. Tomēr Kopienu tiesai nav jāvērtē pamats par vienlīdzīgas attieksmes principa pārkāpumu,
         uzsākot salīdzināmu kandidātu kvalifikāciju detalizētu novērtēšanu, kā rezultātā tā varētu aizstāt iecēlējinstitūciju, aizstājot
         to, neievērojot lielo rīcības brīvību, kas tai ir. Turklāt novērtēšana katrā atsevišķā gadījumā atbilstoši Civildienesta noteikumu
         31. panta 2. punktam būtībā ir pretrunā tam, lai ierēdnis varētu lietderīgi atsaukties uz šī principa pārkāpšanu.
      
      (skat. 94. un 95. punktu)
      Atsauces
      Pirmās instances tiesa: Chawdhry/Komisija, minēts iepriekš, 102. punkts; Brendel/Komisija, minēts iepriekš, 129. punkts; R/Komisija, minēts iepriekš, 104. punkts.